Уэтей Хьэзем и ехъулIэныгъэщIэ
Иджыблагъэ Сочэ щекIуэкIа «Лазурная волна — Сочи 2021» еханэ музыкэ зэпеуэм пашэныгъэ щиубыдри, дыщэ медаль къыщыхуагъэфэщащ Сирием къикIыжа адыгэхэм я щIэблэщIэ Уэтей Хьэзем.
ЕхъулIэныгъэ зыбжанэ илъэс зэкIэлъхьэужьым зыIэрызыгъэхьа Хьэзем теухуа тхыгъэ зыбжанэрэ къытехуащ ди газетым. УщымыгуфIыкIынкIэ Iэмал иIэкъым, пIалъэ кIэщIым къриубыдэу урысыбзэмрэ адыгэбзэмрэ уэр-сэру зэзыгъэщIэжа ныбжьыщIэр иужькIэ макъамэм и щэхухэм хуеджэу, а унэтIыныгъэмкIэ зэфIэкI лъагэхэр къигъэлъэгъуэн зэрыщIидзар. Урысейпсо, хэгъэгу зэпеуэ куэдым япэ увыпIэхэр щызэIэригъэхьащ. УдимыхьэхынкIэ Iэмал иIэкъым Хьэзем шыкIэпшынэм къригъэкI макъамэхэм. Абы къыдэкIуэу, Уэтейхэ я къуэм хэлъ гъэсэныгъэмрэ хабзэ дахэмрэ нэIурытщи, занщIэу уатхьэкъу.
Мэкъуауэгъуэм и кIэхэм Сочэ щекIуэкIа зэпеуэм ди къэралым и щIыналъэ куэдым щыщ гупхэр, уэрэджыIакIуэхэр щызэхуэсри макъамэм и унэтIыныгъэ псомкIи щызэпеуати, ди лъэпкъэгъу щIалэр нэхъыфIхэм ящыщу къагъэлъэгъуащ.
Дунейпсо Адыгэ Хасэм и тхьэмадэ Сэхъурокъуэ Хьэутий иджыблагъэ щIалэщIэр иригъэблагъэри и ехъулIэныгъэмкIэ ехъуэхъуащ, фэеплъ саугъэтхэри иритащ. Абы жиIащ къыдэкIуэтей щIэблэм гулъытэ хуэщIыным, защIэгъэкъуэным и мыхьэнэр зэрыиныр, ар ДАХ-м и лэжьыгъэм къыгуэхыпIэ имыIэу зэрепхар. Дунейпсо Адыгэ Хасэм и тхьэмадэм Хьэзем къигъэгугъащ дяпэкIи дэIэпыкъуну и ехъулIэныгъэхэм кIэлъыплъыну.
Щомахуэ Залинэ.
